‏כ"ד תשרי, תשפ"א

‏12/10/20

**הקו הכחול של הרכבת הקלה בירושלים**

**שלב התכנון המפורט**

**מקטע 21**

**סיכום פגישה להצגת התכנון המפורט**

**לנציגי הועדה הפיסית של מינהל קהילתי בחומת שמואל**

**שהתקיימה בתאריך 17/08/2020 באמצעות אפליקציית זום**

**משתתפים:**

**חברי הוועדה הפיזית-** רון וויל, שלומית אדרי, אן זומר, מירי וויס

**נציג המינהל הקהילתי:** אבינועם אדרי - מתכנן שכונתי

**מנהלי הפרויקט:** יוני איידלר, שילה בלוך - א. בלוך תשתיות – מקטע 21

ברוך גז- מנהל חניון החנה וסע שמואל מאיר

**תכנית אב לתחבורה ירושלים:** אמנון אליאן, ראובן שקד

**מטרות הפגישה:**

1. **הצגת פרויקט הרכבת הקלה למצבה הסופי**
2. **שמיעת התייחסויות נציגי המינהל הקהילתי**

**רקע**

**תוואי הקו הכחול של הרכבת הקלה:**

הקו הכחול הוא אחד משני צירי הצפון – דרום של רשת הרכבת הקלה בירושלים. מחבר את שכונות גילה ומלחה בדרום עם רמות בצפון דרך מרכז העיר.

אורך הקו הכחול הוא כ- 20 ק"מ מרמות בצפון דרך א. תעסוקה הר חוצבים, גאולה ומאה שערים (במקטע תת קרקעי), המלך ג'ורג', קרן היסוד עד מתחם הרכבת ומשם בשתי זרועות: האחת דרך עמק רפאים וגוננים למלחה והשניה לאורך דרך חברון עד שכונת גילה בדרום.

בגילה ימשיך הקו אל תוך השכונה ברחובות: הגננת, צביה ויצחק והמרגלית, על המסילה שתוקם במסגרת הקו הירוק.

**מיקום תחנות הרכבת הקלה לאורך דרך חברון דרום במקטע 21 מדרום לצפון- 2 תחנות:**

1. תחנת שמואל מאיר - בדרך חברון בסמוך לתחנה מתוכנן חנה וסע חומת שמואל ושד' שמואל מאיר עם 600 מקומות חניה.
2. תחנת גבעת המטוס - בדרך חברון בסמוך לכביש הכניסה לגבעת המטוס

**ממשקי הקו הכחול עם הקו האדום והקו הירוק של הרכבת הקלה**:

חיבור לקו הירוק

1. בצומת הרחובות דב יוסף/הגננת/הרוזמרין
2. בצומת הרחובות דב יוסף ודוד בנבנישתי (סמוך לבי"ס פלך בנים – אורט ספניאן לשעבר)
3. בצומת בר אילן (תחנה תת קרקעית)

חיבור לקו האדום

1. במרכז העיר, בתחנת יפו מרכז

**היכן כבר מתבצעות עבודות להקמת הקו הכחול?**

במקטע שבין דב יוסף לדרך בגין (באזור פארק אלמליח/הארנה) ובשכונת מלחה וברח' אגודת ספורט הפועל במלחה

**פרויקט הרכבת הקלה במצבו הסופי – מיקום פסי הרכבת והסדרי תנועת רכבים**

לאורך המקטע הרכבת הקלה נוסעת במרכז הדרך, עם שני נתיבי נסיעה לכל כיוון.

אין חניות מסומנות על דרך חברון.

**פרויקט החנה וסע בסמוך לתחנת שמואל מאיר**

מתוכננות כ-600 מקומות חניה בשלושה מפלסים.

הוספת נת"צ לכיוון החניון מהשכונה (ממזרח למערב)

כניסה ויציאה משד' שמואל מאיר במנהרה תת קרקעית.

כניסה ויציאה מדרך חברון במפלס הכביש

**תיאור תקופת העבודות – שלב העתקת התשתיות - ואופן ביצוען**

ככלל, מבוצעות העבודות להקמת הרכבת הקלה בשני שלבים עיקריים:

**השלב הראשון: שלב העתקת תשתיות והסדרת הרחוב** (אינפרה 1) - זהו השלב היותר ארוך והפחות נוח לגובלים. שלב זה צפוי להימשך כשלוש עד שלוש וחצי שנים והוא מבוצע על ידי חברת "מוריה" העירונית.

שלב זה כולל את העבודות הבאות:

* הרחבת רוחב הכביש.
* העתקה ושדרוג תשתיות קיימות, הנחת תשתיות חדשות - חשמל, תקשורת, מים, ביוב וניקוז
* פיתוח המרחב הציבורי של הרחוב - ריצוף מדרכות, נטיעת עצים ובניית קירות חדשים.
* השארת רצועה ברחוב (ברוחב משוער של כ- 10 מ') עבור הנחת המסילות.

לצורך ביצוע העבודות מתבצע תכנון של הסדרי תנועה זמניים בתיאום עם העירייה והמשטרה, שיאפשר את המשך התנועה בכבישים במקביל לביצוע עבודות התשתית. השינויים בהסדרי התנועה יתבצעו לאור הצרכים השונים ומתוך התחשבות בתושבים.

מרבית העבודות יתבצעו בשעות היום אולם בכדי לצמצם את ההפרעה לתנועה יתבצעו עבודות גם בשעות הלילה בהנחיה ובאישור המשטרה והעירייה.

**השלב השני: שלב התשתית המסילתית והקמת המסילה** (אינפרה 2) - לרוב השפעת עבודות אלה על הסביבה מתונה בהרבה מההשפעה של העבודות בשלב אינפרה 1 וגם קצרה יותר. שלב זה צפוי להימשך כשנה – שנה וחצי והוא מבוצע על ידי הזכיין אשר יפעיל את רשת הרכבת הקלה (המגזר הפרטי).

בשלב זה מוקמות תשתיות הרכבת (חישמול, איתות וכו'), הנחת המסילות, הצבת עמודי החשמול, התקנת ציוד החשמל בחדרי השנאים, הצבת תחנות ובסופו של דבר הרצה והפעלת הרכבת הקלה. הזכיין יעבוד בעיקר (אך לא רק) ב"רצועה" הנקייה מתשתיות ובצמתים. עבודות בצמתים במקומות שלא ניתן להגיע אליהם במהלך היום יעשו בלילות עפ"י הוראות המשטרה.

**שאלות והתייחסויות**

**שאלה- רונן: המרחקים בין התחנות נראים לי קצרים מדי.**

**תשובה- אמנון:** זהו מענה עתידי לשכונה החדשה המתכוננת בגבעת המטוס ולמגורים במורדות רמת רחל.

**שאלה- מירי: האם בשלב העבודות על המינהור באשר וינר מתוכננת תשתית לטובת העבודות העתידיות?**

**תשובה אמנון:** כחלק מעבודות השיקוע נלקחו בחשבון צרכי הרכבת הקלה (מבחינת עומסים ותשתיות). המטרה היא לעשות את כל הנדרש "בפעם אחת"

**תשובה- יוני:** הקו הכחול הוא על הציר של דרך חברון והשיקוע ניצב אליו. העבודות תהיינה חופפות והכוונה היא שיהיה רצף בין שלבי העבודות.

**שאלה- רונן: מה תהיינה ההשלכות של העבודות על התנועה מחומת שמואל?**

**תשובה יוני:** בשלב העבודות תתאפשר תנועה ויישארו 2 נתיבי תנועה לכל כיוון בדרך חברון.

**תשובה ברוך:** ברח' שמואל מאיר בשלב העבודות על הכניסה התת קרקעית לחניון החנה וסע, יצומצם נתיב לכיוון השכונה (מזרח) עד לסיום העבודות וישאר נתיב אחד. בכיוון היציאה מהשכונה אין שינוי. לאחר סיום העבודות לכיוון השכונה יהיו שני נתיבים (בדומה למצב הקיים) ובכיוון השני יהיו שני נתיבים + נת"צ

**רונן: אנו מבקשים לא לקדם את העבודות כל עוד לא תיפתר הסוגיה של היציאה הנוספת מחומת שמואל שהובטחה לנו. אנו דורשים את מינהור היציאה מהשכונה.**

**תשובה אמנון:** המינהור אותו אתה מזכיר, אינו קשור לרכבת הקלה.

**בבירור לאחר המפגש עולה כי צוות תוכנית אב לתחבורה קיבל מחברת מוריה המקדמת את התוכנית, בקשה לבדוק הצורך/התכנות למינהור. יש לפנות לחברת מוריה לקבלת תשובה.**

**רונן: אנחנו השכונה היחידה שלא מגיעה אליה רכבת קלה.**

**תשובה אמנון:** אי אפשר להמשיך את הרכבת הקלה אל תוך חומת שמואל, המחירים יהיו כבדים ברמה התחבורתית והאורבנית. חניון ה"חנה וסע"| מאפשר שירות טוב הן של תחבורה ציבורית והן של הרכבים הפרטיים מחומת שמואל.

**רונן: באיזה צד יהיה הנת"צ?**

**תשובה ברוך:** כרגע ייתכן נת"צ שמאלי או ימני, עדיין לא נקבע סופית.

**רונן: כמה נתיבים יישארו אחרי ביצוע הנת"צ?**

**תשובה ברוך:** המפרדה תוצר, על מנת לאפשר את קידום הנת"צ.

**רונן: זה לא מה שביקשנו. רצינו שתרחיבו את הכביש לכיוון דרום ותשמרו על המפרדה.**

**אמנון וברוך:** זה לא מה שהובן על ידינו בפגישה הקודמת, אנו נבדוק את העניין הזה.

**מבדיקה לאחר הפגישה עולה כי הנושא נבחן ואין הצדקה תחבורתית, וכלכלית, להעביר את התנועה דרומה להשאיר את המפרדה ברוחבה הקיים היום.**

**אבינועם: איך הר חומה ה' תתחבר לתחנת בית צפאפא?**

**תשובה אמנון:** אנחנו נקיים פגישה בנושא הזה עם מנהל הפרויקט של מקטע 10. אנחנו מבקשים לקבל את התכניות של השכונה, על מנת להבין את ההשלכות.

**אבינועם: צריך להבין גם איך תכנית מורדות רמת רחל משתלבת עם הפרויקט שלכם?**

**תשובה יוני:** החיבור הוא לתחנת גבעת המטוס.

**אמנון:** ברוך, אני מבקש שתבדוק את החיבור של התכנית הזו לנת"צ. יש יציאה מהשכונה הזו לשמואל מאיר?

**תשובה אבינועם:** כן, יש חיבור גם לשמואל מאיר.

**מירי: אני שמחה שיש התייחסות לחניית אופנים בחניון חנה וסע. האם לאורך כל הקו הכחול מתוכנן שביל אופניים?**

**תשובה אמנון:** היכן שאפשרי אנחנו משלבים שבילי אופניים, אבל לא בכל מקום זה אפשרי.

**מירי: אם אין קישוריות של כל שבילי האופניים, אז זה בעייתי אני מבקשת להוסיף שבילי אופניים בתוך השכונה.**

**תשובה אמנון:** מקודמת תכנית אב עירונית לשבילי אופניים, ונעדכן מה הסטטוס של התכנית.

**מבדיקה לאחר המפגש עולה כי נבקש מהמתכנן השכונתי להעביר לידי סטיב קלקר אדריכל צוות תוכנית אב לתחבורה את הצעותיו לרשת שבילי אופניים בתחום השכונה.**

**סיכום**

1. **אמנון מודה למשתתפים**
2. **מצגת תצורף לסיכום - באחריות יוני איידלר**
3. **חיבור מורדות רמת רחל לנת"צ – לבחינה של ברוך גז.**
4. **התוכנית לשבילי אופניים בשכונת חומת שמואל – המתכנן השכונתי יעביר הצעותיו לאדריכל הצוות, סטיב קולקר.**
5. **תתואם פגישה עם מנה"פ של מקטע 10, לבחינת הקישור של השכונה החדשה בחומת שמואל ה', לתחנת בית צפאפא, בכפוף להעברת התכניות על ידי המתכנן השכונתי- באחריות אבינועם וראובן.**
6. **לשאלות נוספות בנוגע למקטע 21 ניתן לפנות ליוני איידלר ממשרד א. בלוך תשתיות בטל': 053-6262461 או בדוא"ל:** [**yoni@ab-i.net**](mailto:yoni@ab-i.net)
7. **לשאלות נוספות בנוגע לחניון חנה וסע ניתן לפנות לברוך גז ממשרד גדיש הנדסה וניהול בטל'**

**03-6083030, או במייל baruchg@gadish.co.il**

**רשם: ראובן שקד**

העתקים:

ציון מטלון- מנהל התכנון- תכנית אב לתחבורה ירושלים

סטיב קלקר- אדריכל תכנית אב לתחבורה ירושלים

אריק בלוך – א.בלוך תשתיות

נוכחים